Príloha č. 3

Informácia
o plnení úloh vyplývajúcich pre ukrajinskú stranu z ustanovení 
Protokolu zo VII. zasadnutia Medzivládnej ukrajinsko-slovenskej komisie 
pre národnostné menšiny, školstvo a kultúru

	Dňa 25. septembra 2007 sa v Kyjeve uskutočnilo VII. zasadnutie Medzivládnej ukrajinsko-slovenskej komisie pre národnostné menšiny, školstvo a kultúru (ďalej „komisia“).
	Ukrajinskú delegáciu viedol H. Popov, poverený vedením Štátneho výboru Ukrajiny pre národnosti a cirkvi (predseda ukrajinskej časti komisie). Slovenskú delegáciu viedol generálny riaditeľ Sekcie vonkajšej komunikácie Ministerstva zahraničných vecí Slovenskej republiky V. Grivna (predseda slovenskej časti komisie). 
	 Štátny výbor Ukrajiny pre národnosti a cirkvi spolu s ďalšími ministerstvami a rezortmi bol zodpovedný za plnenie úloh, ktoré vyplývajú z ustanovení Protokolu VII. zasadnutia komisie.
Ukrajinská strana predkladá informáciu o plnení protokolu zo VII. zasadnutia komisie.

Všeobecná ustanovenia

     1. Realizovať spoluprácu medzi orgánmi štátnej správy a samosprávy, občianskymi združeniami, ďalšími inštitúciami Slovenskej republiky a Ukrajiny v oblasti kultúry a vzdelávania osôb patriacich k národnostným menšinám.

	Otázky slovensko-ukrajinskej spolupráce v oblasti školstva a kultúry  národnostných menšín boli prerokované predovšetkým počas oficiálnej návštevy prezidenta Ukrajiny V. Juščenka v Slovenskej republike (11. – 12. októbra 2007).
	14. januára 2008 sa v Užhorode konalo pracovné stretnutie prezidenta Ukrajiny V. Juščenka s prezidentom SR I. Gašparovičom, kde taktiež bola témou rokovania spolupráca v oblasti školstva a kultúry národnostných menšín.
          V rámci prihraničnej spolupráce a dohovorov zakotvených v rámcových dohodách sa realizuje spolupráca a výmena skúseností medzi predstaviteľmi orgánov štátnej správy a samosprávy Košického a Prešovského samosprávneho kraja Slovenskej republiky a Zakarpatskej oblasti (Dohoda o obchodno-ekonomickej, vedecko-technickej a kultúrnej spolupráci medzi Košickým samosprávnym krajom Slovenskej republiky a Zakarpatskou oblasťou z 24. októbra 2006; Dohoda o spolupráci medzi Prešovským samosprávnym krajom Slovenskej republiky a Zakarpatskou oblasťou z 15. marca 2005).
Poznámka. 15. novembra 2007 bola delegácia Prešovského samosprávneho kraja vedená predsedom Petrom Chudíkom v Zakarpatskej oblasti. Delegácia si pozrela výstavbu nákladného terminálu Užhorod, navštívila špecializovanú všeobecnovzdelávaciu školu č. 21 s vyučovacím jazykom slovenským a ukrajinským s rozšíreným vyučovaním cudzích jazykov, ktorej odovzdala do daru dva slovenské ľudové kroje. Na stretnutí delegácie s predsedom oblastnej štátnej administratívy Olehom Havašim boli prijaté závery o  plnení Programu spoločných podujatí Prešovského samosprávneho kraja a Zakarpatskej oblasti v roku 2007 a prerokovaný návrh Programu na rok 2008. Ďalej bola prerokovaná otázka rozšírenia cezhraničnej spolupráce, budovanie novej prihraničnej infraštruktúry, cestného spojenia v prihraničných oblastiach, spolupráce v oblasti cestovného ruchu a rozvoja podnikania, školstva, kultúry, športu. Dňa 13. decembra 2007 bol v Užhorode podpísaný Program spoločných podujatí medzi Zakarpatskou oblasťou a Prešovským samosprávnym krajom na rok 2008.
	V dňoch 3. – 4. apríla 2008 bol O. Havaši, predseda oblastnej štátnej administratívy na oficiálnej návšteve Prešovského a Košického samosprávneho kraja Slovenska. 
	Predsedovia Košického samosprávneho kraja a Zakarpatskej oblasti Zdenko Trebuľa a Oleh Havaši prerokovali základné otázky spolupráce pre podporu rozvoja školstva a kultúry národnostných menšín, vytvorenia kultúrnych centier v Užhorode a v Prešove, podpísali Program spoločných podujatí medzi Košickým samosprávnym krajom a Zakarpatskou oblasťou na rok 2008. Bola dohodnutá účasť predstaviteľov oboch regiónov na Dňoch susedstva, ktoré sa uskutočnili dňa 24. mája na hraničnom prechode Malyj Bereznyj – Ubľa. Program spoločných podujatí taktiež predpokladá účasť podnikateľských subjektov Košického samosprávneho kraja na investičnom fóre Investujte v Zakarpatsku, 7. medzinárodnom veľtrhu Toureurocentrum-Zakarpatsko 2008, podujatiach venovaných Dňu Európy, ktorý sa bude konať v Zakarpatskej oblasti.
	Pracuje sa na ďalšom rozvoji a prehlbovaní vzťahov medzi územno-správnymi jednotkami Zakarpatskej oblasti a SR. Medzi inštitúciami v Zakarpatskej oblasti a inštitúciami v samosprávnych krajoch v SR boli nadviazané priame kontakty: najmä medzi školskými, kultúrnymi, zdravotníckymi zariadeniami, vysokými školami 1. – 4. stupňa akreditácie, náboženskými organizáciami, malými a strednými podnikateľmi pri zabezpečovaní kultúrnych, vzdelávacích, duchovných, sociálno-ekonomických potrieb slovenskej národnostnej menšiny v Zakarpatskej oblasti a ukrajinskej národnostnej menšiny v Košickom a Prešovskom samosprávnom kraji. Samostatné dohody o spolupráci medzi Ukrajinou a SR majú obce, kultúrne, osvetové, zdravotnícke a iné zariadenia.	

     2. Prispieť k vytvoreniu vhodných podmienok pre zachovanie jazykovej, kultúrnej a náboženskej identity ukrajinskej národnostnej menšiny v Slovenskej republike a slovenskej národnostnej menšiny na Ukrajine v súlade s platnou legislatívou oboch krajín.

Orgány štátnej správy a samosprávy Ukrajiny venujú stálu pozornosť uspokojovaniu etnokultúrnych potrieb Slovákov, zachovaniu ich jazykovej, kultúrnej a náboženskej identity. 
V Zakarpatskej oblasti pracujú 4 občianske združenia Slovákov: oblastná kultúrno-osvetová organizácia Matica slovenská na Zakarpatsku (predseda Jozef Hajniš), Spoločnosť Slovákov Ľ. Štúra na Zakarpatsku (predseda Jozef Horvat), Zakarpatský oblastný kultúrno-osvetový spolok slovenských žien Dôvera (predsedkyňa Maryna Dudaš) a oblastný Spolok slovenskej inteligencie na Zakarpatsku (predseda Ernest Horvat). Uvedené inštitúcie spolupracujú s orgánmi štátnej správy a samosprávy, aktívne sa zúčastňujú na spoločensko-kultúrnom živote kraja, podporujú dobré vzťahy s vládnymi štruktúrami a občianskymi organizáciami Slovenska. 
	Deti zo slovenských rodín majú možnosť študovať slovenský jazyk v Užhorode vo všeobecnovzdelávacej škole č. 21 s vyučovacím jazykom slovenským a ukrajinským. 
	S cieľom poskytnúť praktickú a metodickú pomoc, výmenu skúseností zo zavedenia inovačných pedagogických technológií do praxe výchovno-vzdelávacieho procesu bola v januári 2005 podpísaná Dohoda o medzinárodnej spolupráci medzi Užhorodskou VVŠ č. 21 І. – Ш. stupňa s vyučovacím jazykom slovenským a ukrajinským s rozšíreným vyučovaním cudzích jazykov a ukrajinským gymnáziom T. Ševčenka v Prešove.
 	V Užhorodskom okrese od školského roka 2005/2006 sa deti zo slovenských rodín majú možnosť učiť slovenský jazyk a literatúru ako predmet vo všeobecno-vzdelávacej škole І. – ІІІ. stupňa (87 žiakov) v Storožnici, vo VVŠ І. – ІІІ. stupňa (43 žiakov) v Antalovciach,  vo VVŠ І. – ІІІ. stupňa (18 žiakov) v Serednom, vo VVŠ І. – ІІІ. stupňa (20 žiakov) v Linci výučba slovenského jazyka prebieha fakultatívne a v krúžkoch. Vyučujú pedagogickí pracovníci, ktorí absolvovali vysokoškolské vzdelanie na oddelení slovenskej filológie Užhorodskej národnej univerzity a na vysokých školách v SR. 
	V miestach kompaktného osídlenia Slovákov v Perečynskom, Velykoberezňanskom, Mukačevskom, Svaľavskom, Užhorodskom, Iršavskom okrese sa slovenský jazyk vyučuje fakultatívne.
	Žiaci škôl, na ktorých sa vyučuje slovenský jazyk sa zúčastňujú na oblastných a medzinárodných žiackych konkurzoch a festivaloch, na Medzinárodnom matematickom kolokviu v Bratislave, na oblastnom literárnom konkurze „Čaro rozprávky“. Každoročne sa koná konkurz slovenskej ľudovej piesne „Zlatý slávik“ a slovenských betlehemov, kolied a vinšov „Slovenský betlehem“.
	Tak ako každý rok, v lete 2006 bolo na ozdravnom pobyte 35 detí v letných táboroch a školách v prírode v Detvianskej Hute v okrese Detva, v lete roku 2007 -  50 detí; v priebehu dvoch turnusov sa študenti slovenskej filológie zúčastnili na autobusovom čitateľskom tábore „Od Zvolena po Bratislavu“ a „Do Vysokých Tatier“.  
Na Užhorodskej národnej univerzite od roku 1994 pôsobí slovenské oddelenie a od roku 1996 Katedra slovenskej filológie. Pre zabezpečenie pedagogických kádrov pre vyučovanie slovenského jazyka a literatúry v Zakarpatskej oblasti v školskom roku 2005/2006 študovalo 35 študentov. Päť absolventov získalo diplomy študijno-kvalifikačnej úrovne špecialista – traja študenti a magister – dvaja študenti. V školskom roku 2006/2007 získali vysokoškolské vzdelanie 33 študenti. Podľa magisterského programu tohto roku študuje 7 študentov a podľa programu špecialistov – 2 študenti. Každé leto skupina študentov slovenského oddelenia absolvuje dvojtýždňovú lingvistickú prax v Slovenskej republike. Okrem toho sa študenti zúčastňujú letnej školy SAS (Studia Academica Slovaca) na Ústave jazykovej prípravy Univerzity J. A. Komenského v Bratislave.
Pri katedre je zriadené štúdium ašpirantúry, lektorát slovenského jazyka a kultúry, študentský vedecký krúžok. Medzi katedrami sa poriadajú vedecké semináre zo slovanskej onomastiky pre učiteľov a ašpirantov univerzity.
Slovenský jazyk ako predmet sa vyučuje v Zakarpatskej pobočke Kyjevskej slavistickej univerzity. Každý rok 11 študentov absolvuje odbornú prípravu zo slovenského jazyka. Ako druhý cudzí jazyk slovenský jazyk študuje 350 študentov dennej i externej formy štúdia. Bola nadviazaná spolupráca medzi Zakarpatskou pobočkou Kyjevskej slavistickej univerzity а Prešovskou univerzitou. Vysokoškolskí učitelia a študenti majú možnosť vycestovať na prax a stáže na Slovensko.
Kultúrnymi potrebami pre slovenskú menšinu sa zaoberá Centrum kultúr národnostných menšín Zakarpatska a 11 klubových zariadení. Knižničné služby poskytujú štyri knižnice s celkovým knižničným fondom v slovenskom jazyku približne 6,5 tisíc exemplárov.
	V Zakarpatskej oblasti sú vytvorené vhodné podmienky pre uspokojovanie náboženských potrieb veriacich Slovákov. V šiestich okresoch  v oblasti, kde kompaktne žijú príslušníci slovenskej národnosti, pôsobí 17 náboženských spoločenstiev, z ktorých v 15 sú bohoslužby v slovenskom jazyku, v dvoch v slovenskom, maďarskom a nemeckom jazyku. Pri spoločenstvách pracujú nedeľné školy s výučbou katechizmu. Na území oblasti podľa zaregistrovaných štatútov existuje 10 kláštorov (8 – Mukačevskej eparchie rímsko-katolíckej cirkvi, 2 grécko-katolícke), v ktorých žijú aj občania Slovenskej republiky). Venujú sa poskytovaniu pomoci sociálne nechráneným občanom, a vo veľkom  merítku praktizujú prácu s mládežou.
	V teologickom seminári Mukačevskej diecézy rímsko-katolíckej cirkvi „Katechetické duchovné centrum“ (Užhorod, ul. Volodymyrska 76) je zriadená slovanská fakulta, na ktorej sa pripravujú kňazi pre uspokojovanie duchovných potrieb veriacich Slovákov. V oblasti pôsobí 14 kňazov – občanov Slovenska (9 kňazov slúži pre náboženské spoločenstvá grécko-katolíckej cirkvi, 5 – pre rímsko-katolícke spoločenstvá). Za 7 mesiacov roku 2007 oblastná štátna administratíva schválila dočasný pobyt v Zakarpatskej oblasti pre 9 občanov Slovenska.
	Na čele Mukačevskej grécko-katolíckej diecézy je občan Slovenska – apoštolský administrátor, biskup Milan Šašík.
	Katolícke a pravoslávne náboženské organizácie udržiavajú vzťahy a spolupracujú s charitatívnymi organizáciami v Slovenskej republike, predovšetkým so Slovenským misijným hnutím v Bánovciach nad Bebravou, Kongregáciou sestier dominikánok v Dunajskej Lužnej, organizáciou Arcidiecézna charita v Košiciach, Kongregáciou sestier služobníčok Nepoškvrnenej Panny Márie, Grécko-katolíckym Domom Charity v Prešove, kláštorom Kongregácie Najsvätejšieho Vykupiteľa - redemptoristov v Michalovciach, Misijnou spoločnosťou provincie sv. Vincenta de Paul  v Biacovciach. Každý rok sa uskutočňujú výmeny delegácií pútnikov s účasťou na cirkevných podujatiach.
	Dňa 21. júla 2007 Mukačevská grécko-katolícka diecéza v Ťačive a dekan Ťačivského dekanátu grécko-katolíckej cirkvi o. Peter Krenický (občan SR) zorganizovali Archijerejskú bohoslužbu, ktorú s vladykom Milanom Šašíkom odslúžilo viac ako 50 katolíckych kňazov z Ukrajiny a zo Slovenskej republiky. Bohoslužbu sprevádzal spevácky zbor katedrálneho chrámu z Prešova (SR).
	Priateľské vzťahy sa udržiavajú medzi pravoslávnym spoločenstvom Sv. apoštolov Petra a Pavla v Trebišove (SR) a cirkevným spoločenstvom Sv. Predteči ukrajinskej pravoslávnej cirkvi v Užhorode. 
	Oblastná kultúrno-osvetová organizácia Matica Slovenská na Zakarpatsku vydáva noviny Podkarpatský Slovák, ktoré analyzujú politický, spoločenský, kultúrny život zakarpatských Slovákov, pravidelne uverejňujú materiály o činnosti národnostno-kultúrnych spoločností a o kultúrno-umeleckých podujatiach na Ukrajine a na Slovensku. Štátny výbor Ukrajiny pre národnosti a migráciu v roku 2004 poskytol finančnú dotáciu novinám Podkarpatský Slovák vo výške 10 tisíc UAH/hryvien. Spolok slovenských žien Dôvera vydáva časopis Dôvera, na vydávanie ktorého v roku 2006 poskytol finančnú pomoc vo výške 29 tisíc UAH/ hryvien. 
	V masmédiách sa systematicky uverejňujú materiály o kultúrno-osvetovom živote slovenskej menšiny. V novinách Novyny Zakarpatťa v rubrikách Cit jednotnej rodiny, Hranice zjednotenia, Duchovnosť a kultúra sa v rozsiahlom merítku rozoberajú otázky činorodosti slovenskej národnostnej menšiny na Zakarpatsku.
	Pre zabezpečenie kultúrnych potrieb Ukrajincov na Slovensku bola predsedovi Zväzu Rusínov-Ukrajincov SR Ivanovi Labovi odovzdaná informačná, umelecká literatúra: v roku 2004 v hodnote 30 tisíc UAH/hryvien, odbor kultúry oblastnej štátnej administratívy – 400 UAH/ hryvien, v roku 2005 sumu 1500 UAH/hryvien, v roku 2006 bola odovzdaná umelecká literatúra a učebnice pre potreby Spojenej školy T. Ševčenka s vyučovacím jazykom ukrajinským v Prešove v hodnote 8 tisíc UAH/hryvien, Centrum kultúr národnostných menšín Zakarpatska prispelo sumou 418 UAH/hryvien. 
    
     3. Podporovať plnenie Programu spolupráce medzi Ministerstvom školstva a vedy Ukrajiny a  Ministerstvom školstva Slovenskej republiky v oblasti vzdelávania na roky 2005 – 2008.

Spolupráca so Slovenskou republikou sa realizuje v súlade s Programom spolupráce medzi Ministerstvom školstva Slovenskej republiky a Ministerstvom školstva a vedy Ukrajiny v oblasti vzdelávania na roky 2005 – 2008 a jeho ustanovenia sa plnia podľa finančných možností a potrieb oboch strán.
Program predpokladá, že predstavitelia slovenskej národnostnej menšiny na Ukrajine a ukrajinskej národnostnej menšiny v Slovenskej republike zabezpečia podmienky pre: štúdium materinského jazyka a pre výučbu materinského jazyka na úrovni predškolského, základného a stredného školstva; zvýšenie úrovne výučby slovenského a ukrajinského jazyka a literatúry; zvýšenie kvalifikácie učiteľov a prednášajúcich slovenskú a ukrajinskú filológiu; výmenu študentskej a učňovskej mládeže, učiteľov na krátkodobú a dlhodobú pedagogickú prax; účasť vedcov na konferenciách, sympóziách a seminároch.
V roku 2007 na Slovensko odcestovalo približne 370 predstaviteľov vysokých škôl Ukrajiny a viac ako 85 osôb bolo prijatých zo SR na Ukrajine   v rámci výmeny študentov, vedcov na realizáciu spoločných výskumov a učiteľov na krátkodobú a dlhodobú prax a výmenu skúseností. 

     4. Podporovať štúdium slovenského jazyka ako vyučovacieho predmetu na miestach, kde kompaktne žije slovenská menšina.

V školskom roku 2007/2008 je naďalej v prevádzke špecializovaná všeobecno-vzdelávacia škola I. – III. stupňa č. 21 v Užhorode so slovenským a ukrajinským vyučovacím jazykom a s rozšíreným vyučovaním cudzích jazykov, na ktorej sa učí v slovenskom jazyku v 1. – 4. triede 70 žiakov (v školskom roku 2006/2007 – 53 žiakov). V 5. – 11. triede sa 106 žiakov učí slovenský jazyk ako predmet. 
Celkove sa slovenský jazyk ako predmet učí 201 žiakov, fakultatívne  v krúžkoch – 196 žiakov.
S cieľom náležite zabezpečiť štúdium slovenského jazyka bol vytvorený študijný program slovenského jazyka pre 5. -12. triedu všeobecno-vzdelávacích škôl pre výučbu ukrajinského jazyka.
V dňoch 10. – 11. apríla 2008 Ministerstvo školstva a vedy Ukrajiny v rámci festivalov Čaro rozprávky, uskutočnilo vedecko-praktický seminár pre metodikov a učiteľov slovenského jazyka „Realizácia súčasných technológií a špecifiká výučby slovenského jazyka v 12-ročnej škole“.
Vo všeobecno-vzdelávacích školách, v ktorých sa vyučuje slovenský jazyk, sa oslavujú historické výročia a významné udalosti z dejín Slovenska a zo súčasnosti. 
Skupiny detí slovenskej národnostnej menšiny každý rok cestujú do Slovenskej republiky na ozdravné pobyty do letných táborov a do škôl v prírode v Detvianskej Hute v okrese Detva, do Inovca v okrese Sobrance a do Košíc.

     5. Realizovať opatrenia na posilnenie študijno-materiálnej základne všeobecno-vzdelávacej školy s vyučovacím jazykom ukrajinským a slovenským č. 21 v Užhorode.

Otázky potreby rozšírenia študijno-materiálnej základne špecializovanej všeobecno-vzdelávacej školy I. – III. stupňa č. 21 s vyučovacím jazykom slovenským a ukrajinským a rozšíreným vyučovaním cudzích jazykov v Užhorode boli nastolené počas dvojstranného stretnutia prezidenta Slovenskej republiky Ivana Gašparoviča a prezidenta Ukrajiny Viktora Juščenka 14. januára 2008.
Na plnenie poverenia Kabinetu ministrov Ukrajiny č. 2512/1/1-08 z 23. 01. 2008 vychádzajúceho zo záverov pracovnej cesty prezidenta Ukrajiny V. A. Juščenka do Zakarpatskej oblasti, v súvislosti s potrebou rozšíriť študijno-materiálnu základňu špecializovanej všeobecno-vzdelávacej školy I. – III. stupňa č. 21 s vyučovacím jazykom slovenským a ukrajinským a rozšíreným vyučovaním cudzích jazykov v Užhorode, rozhodnutím oblastnej rady č. 257 z 12. januára 2008 boli zapracované zmeny do Programu zabezpečenia rozvoja školstva, kultúry, tradícií národnostných menšín Zakarpatskej oblasti na roky 2007-2010 o vyčlenení 1 milióna UAH/hryvien na rekonštrukciu budovy na  Županatskom nám. č. 10 (bývalá VVŠ č. 4) s cieľom premiestniť do uvedenej budovy školu č. 21.
Rozhodnutím zasadnutia Užhorodskej mestskej rady č. 599 z 22. januára 2008 boli budovy a stavby na adrese Užhorod, Županatské nám. č. 10 odovzdané špecializovanej všeobecno-vzdelávacej škole I. – III. stupňa č. 21 s vyučovacím jazykom slovenským a ukrajinským a s rozšíreným vyučovaním cudzích jazykov.

     6. Rozpracovať so Zväzom Rusínov-Ukrajincov SR otázku rozšírenia a zvýšenia prestíže vyučovania ukrajinského jazyka medzi príslušníkmi ukrajinskej národnostnej menšiny, zabezpečenia ukrajinského vzdelania pre ich deti.

Ústredná rada Zväzu Rusínov-Ukrajincov SR na zasadnutí 21.01.2008 konštatovala nárast pozitívneho imidžu Ukrajiny v SR a naopak. Nárast národnostného sebauvedomovania, záujem o materinský jazyk a kultúru Ukrajincov SR je badateľný predovšetkým u mládeže. Výsledkom je, že Zväz Rusínov-Ukrajincov SR v súčasnosti zjednocuje viac ako 4 tisíc členov, 47 umeleckých kolektívov rôznych žánrov, ktoré združujú 1470 osôb.

     7. So Zväzom Rusínov-Ukrajincov vypracovať analýzu potrieb národnostných škôl Slovenska, v ktorých sa vyučuje ukrajinský jazyk, v nadväznosti na  materiálne a študijno-metodické zabezpečenie.

     	MZV Ukrajiny navrhlo zapracovať „Opatrenia na podporu vzťahov s Ukrajincami, ktorí žijú za hranicami Ukrajiny“ do plánu podujatí MZV Ukrajiny na rok 2008, v rámci plnenia rozpočtového programu 1401150, z výdavkov rozvoja v sume 4000 USD, pre získanie výpočtovej techniky a zariadenia pre školy s vyučovacím jazykom ukrajinským (3. apríla  2008).

     8. Prerokovať s ministrom školstva SR možnosť zabezpečenia pracovných pobytov pre vyslaných učiteľov z Ukrajiny na školách na Slovensku, v ktorých sa vyučuje ukrajinský jazyk, a taktiež perspektívy zvýšenia financovania takýchto škôl. 

Prezident Ukrajiny prerokoval túto otázku s ministrom školstva SR.  Právny rámec pre zabezpečenie pracovných pobytov pre 5 vyslaných slovenských učiteľov v škole č. 21 v Užhorode s vyučovacím jazykom slovenským bol vytvorený príslušnými ustanoveniami platného Programu spolupráce medzi Ministerstvom školstva SR a Ministerstvom školstva a vedy Ukrajiny v oblasti školstva na roky 2005 – 2008. Tento dokument neobsahuje paritu v tejto otázke vo vzťahu k ukrajinskej strane. Slovenská strana vyjadrila pripravenosť zapracovať ustanovenia o zabezpečení pracovných pobytov pre ukrajinských učiteľov na školách s vyučovacím jazykom ukrajinským v SR do návrhu Programu medzirezortmej slovensko-ukrajinskej spolupráce v oblasti školstva na najbližšie obdobie.

     9. Oboznámiť sa s požiadavkami Katedry slovenského filológie Užhorodskej národnej univerzity а poskytnúť potrebnú podporu pre jej činnosť.

       	Katedra slovenskej filológie Užhorodskej národnej univerzity je jednou z najmladších. V roku 2006 uplynulo 10 rokov jej činnosti ako samostatnej zložky Filológickej fakulty. Orgány štátnej správy a samosprávy jej poskytujú všestrannú pomoc a podporu. Uvedená katedra, vytvorená na báze Katedry všeobecnej a slovanskej jazykovedy a lektorátu slovenského jazyka a kultúry, má vysokú vedecko-pedagogickú úroveň. Na katedre pôsobia dvaja profesori, doktori vied, dvaja docenti, jeden kandidát filologických vied a lektori zo Slovenska.
	Katedra slovenskej filológie Užhorodskej národnej univerzity je známa na Ukrajine a za jej hranicami svojimi vedeckými výsledkami. Patrí do zoznamu najvyššej atestačnej komisie ako popredná vedecká inštitúcia. Katedra umožňuje  ďalšie vzdelávania formou ašpirantúry. V priebehu ostatných piatich rokov boli na nej obhájené tri dizertačné práce zo slovakistiky.
	S cieľom výchovy vlastných pedagogických kádrov, pre vyučovanie slovenského jazyka a literatúry v Zakarpatskej oblasti, študovalo na Užhorodskej národnej univerzite na Katedre slovenského jazyka a literatúry v školskom roku 2003/2004 - 37 študentov, v školskom roku 2004/2005 –  31 študentov, v školskom roku 2005/2006 – 35 študentov, v školskom roku 2006/2007 - 33, v školskom roku 2007/2008 je zapísaných 11 študentov.
V rokoch 2003 – 2007 získalo diplomy 54 absolventov, z toho 40 špecialistov a 14 magistrov.
Katedra slovenskej filológie poriada vedecko-metodické semináre, konferencie, „okrúhle stoly“ za účasti vedcov, vedeckých pracovníkov – slovakistov z vysokých škôl Ukrajiny a Slovenska.
Pri katedre je zriadený lektorát slovenského jazyka a kultúry, študentský vedecký krúžok. Katedra poriada vedecké semináre zo slovanskej onomastiky pre pedagógov a ašpirantov univerzity.
Za 5 rokov pedagógovia-slovakisti pripravili a vydali 16 študijno-metodických pomôcok a uverejnili 150 vedeckých článkov, začali vydávať odborný vedecký zborník Studia Slovakistiсa (tlačou vyšlo šesť čísiel) a zborníky umeleckých prekladov študentských prác „Medzi Karpatmi a Tatrami“ (vyšlo tlačou 5 vydaní).
Katedra udržiava dobrú spoluprácu so slavistickým kabinetom Slovenskej akadémie vied, univerzitami v Bratislave, Prešove, Banskej Bystrici.
Počas stretnutia delegácie Ministerstva školstva SR s vedením Katedry slovanskej filológie Užhorodskej národnej univerzity bola dosiahnutá dohoda o absolvovaní vedeckej praxe pre študentov tejto katedry vo vedecko-metodickom centre pre zahraničných Slovákov na Univerzite Mateja Bela v Banskej Bystrici. V rámci uzatvorenej dohody študenti - slovakisti Katedry slovenskej filológie budú vysielaní na vedecké a jazykové stáže do Ústavu jazykovej prípravy Univerzity Komenského v Bratislave.
 
     10. Poskytnúť primeranú pomoc Užhorodskej národnej univerzite pri otvorení Všeukrajinského vedecko-metodického Centra slovakistiky.

 	Otázka vytvorenia medzirezortného vedecko-výskumného Centra slovakistiky pri Užhorodskej národnej univerzite sa v súčasnosti zosúlaďuje s Ukrajinským jazykovo-informačným fondom NAV Ukrajiny. V súčasnosti sa prerokúvajú právne a finančné otázky týkajúce sa práce centra.

     11. Oboznámiť sa s požiadavkami fungovania Katedry slovenskej filológie Užhorodskej národnej univerzity a poskytnúť potrebnú podporu pre jej činnosť.

Viď bod 9

     12. Posúdiť otázku účelnosti navýšenia počtu študijných miest financovaných zo štátneho rozpočtu v odbore filológia (slovenský jazyk a literatúra) na Užhorodskej národnej univerzite.

Na Filologickej fakulte Užhorodskej národnej univerzity je naďalej činná Katedra slovenského jazyka a literatúry. V školskom roku 2007/2008 na fakulte študuje 39 študentov odboru filológia (slovenský jazyk a literatúra): 1. ročník – 11 študentov, 2. ročník – 6 študentov, 3.ročník – 9 študentov, 4. ročník – 4 študenti, 5. ročník – 9 študentov). Študenti každý rok absolvujú jazykovú odbornú prax v Slovenskej republike. 
Pri formovaní plánovaných ukazovateľov financovaných zo štátneho rozpočtu na prípravu odborníkov vo vzdelávaco-profesijnom bakalárskom programe na rok 2008 Ministerstvo školstva a vedy Ukrajiny zvýšilo, v porovnaní s rokom 2007, objem financovania zo štátneho rozpočtu na dennú formu štúdia v odbore filológia o 94 miest.
Podľa návrhu Užhorodskej národnej univerzity v roku 2008 sa predpokladá zvýšenie rozsahu prijímania na štúdium na uvedenom odbore o 7 miest.

     13. Prerokovať s vedením Prešovskej univerzity otázku podpory činnosti Katedry ukrajinistiky, Inštitútu rusistiky, ukrajinistiky a slavistiky, a taktiež perspektívy otvorenia Centra ukrajinistiky na uvedenej vysokej škole.

Otázky podpory činnosti Katedry ukrajinistiky, Inštitútu rusistiky, ukrajinistiky a slavistiky prerokoval Generálny konzul Ukrajiny v Prešove s vedením Prešovskej univerzity. V súčasnosti sa preskúmava otázka otvorenia Centra ukrajinistiky. 
MZV Ukrajiny navrhlo zapracovať do Plánu podujatí MZV Ukrajiny na rok 2008 do plnenia rozpočtového programu 1401150 „Opatrenia na podporu vzťahov s Ukrajincami žijúcimi za hranicami Ukrajiny“ z rozvojových výdavkov a 3 000 USD pre získanie študijno-metodickej, umeleckej literatúry a výpočtovej techniky pre Katedru ukrajinistiky na Prešovskej univerzite.

     14. Predložiť slovenskej strane na posúdenie návrhy na realizáciu možných spoločných vedeckých projektov, o ktoré je obojstranný záujem.

Ukrajinská strana začala so spracovaním návrhov týkajúcich sa tejto otázky.

     15. Uplatniť opatrenia týkajúce sa prípravy podpísania Plánu spolupráce medzi Ministerstvom kultúry Slovenskej republiky a Ministerstvom kultúry a cestovného ruchu Ukrajiny na roky 2008 – 2012.

Podľa informácie Ministerstva kultúry a cestovného ruchu Ukrajiny č. 13-944/18 z 11. 03. 2008 návrh Plánu spolupráce medzi Ministerstvom kultúry Slovenskej republiky a Ministerstvom kultúry a cestovného ruchu Ukrajiny na roky 2008 – 2012 bol pripravený na podpis počas Dní kultúry SR na Ukrajine (12 – 31. máj 2008). 
Poznámka: Plán spolupráce medzi Ministerstvom kultúry SR a Ministerstvom kultúry a cestovného ruchu Ukrajiny na roky 2008 – 2012 bol podpísaný 12. mája 2008 počas otvorenia Dní kultúry SR na Ukrajine.

     16. Podporiť prípravu a konanie Dní kultúry Slovenskej republiky na Ukrajine v roku 2008. 

Dni kultúry Slovenskej republiky na Ukrajine sa konali v dňoch 11. – 15. mája 2008. V rámci tohto podujatia bol podpísaný Protokol spolupráce medzi Ministerstvom kultúry Slovenskej republiky a Ministerstvom kultúry a cestovného ruchu Ukrajiny.

     17. Uplatniť opatrenia na vyčlenenie priestorov pre vytvorenie Centra slovenskej kultúry v Užhorode.

Na základe rozhodnutia č. 599 Užhorodskej mestskej rady zo zasadnutia dňa 22. januára 2008 bola odovzdaná budova bývalej strednej školy č. 4, Županatské, nám. č. 10 do operatívneho užívania špecializovanej všeobecnovzdelávacej škole I.-III. stupňa č. 21 v Užhorode s vyučovacím jazykom slovenským a ukrajinským a s rozšíreným vyučovaním cudzích jazykov. V miestnostiach školy, v ktorých nebude prebiehať vyučovací proces, bude zriadené Centrum slovenskej kultúry v Užhorode.
Na základe rozhodnutia Zakarpatskej oblastnej rady č. 257 na opravu tejto budovy je vyčlenený 1 milión UAH/hryvien. Úloha sa priebežne plní.

     18. Podporovať účasť umeleckých kolektívov z Ukrajiny na podujatiach, ktoré organizuje ukrajinská národnostná menšina v Slovenskej republike, ako aj účasť umeleckých kolektívov Ukrajincov zo Slovenskej republiky na kultúrno-umeleckých podujatiach, ktoré sa konajú na Ukrajine, s cieľom podporiť kultúrne vzťahy so zahraničnými Ukrajincami. 

          Dňa 11. februára 2008 bola podpísaná Dohoda o tvorivej spolupráci medzi Zväzom Rusínov-Ukrajincov Slovenskej republiky a Odborom kultúry Zakarpatskej oblastnej štátnej administratívy, ďalej boli podpísané spoločné projekty v oblasti kultúry medzi oddelením kultúry Prešovského samosprávneho kraja a odborom kultúry Zakarpatskej oblastnej štátnej administratívy. Podľa uzatvorených dohôd v roku 2008 sa kolektívy Zakarpatskej oblasti zúčastnia na kultúrno-umeleckých podujatiach, ktoré sa konajú v Slovenskej republike. 
S finančnou dotáciou oblastnej štátnej administratívy sa v dňoch 12. –13. januára  2008 zúčastnil detský súbor ľudových tancov „Pramienky Karpát“, spevácky zbor zaslúžilého Zakarpatského národného súboru a predstavitelia odboru kultúry oblastnej štátnej administratívy na slávnosti Malanky v Košiciach. Dňa 2. februára 2008 sa v sále mestského domu kultúry v Snine konal tradičný fašiangový ples (ľudová zábava pred Veľkonočným pôstom), ktorý zorganizovala Regionálna rada Zväzu Rusínov-Ukrajincov Slovenskej republiky. Na programe slávností sa zúčastnil laureát všeukrajinských a medzinárodných konkurzov, estrádne, vokálne duo Kamélia zo Seredneho Užhorodského okresu a sólista oblastnej filharmónie, zaslúžilý umelec Ukrajiny Oleksandr Sadvarij; 7. marca sa na pozvanie Regionálnej rady Zväzu Ukrajincov-Rusínov Slovenskej republiky (predseda – Michal Ivanco), národný súbor ľudových piesní „Rozmarín“ oblastného organizačno-metodického centra kultúry zúčastnil na slávnostnom koncerte venovanom Medzinárodnému dňu žien, ktorý sa konal v Humennom.
Od 20. marca  do 1. apríla 2008 sa vo výstavnej sieni Platan v Prešove  konala výstava diel amatérskych umelcov z Užhorodu Anastasie a Petra Chodanyčovcov, а 5. apríla 2008 sa vo Svidníku konala 18. prehliadka umeleckého prednesu poézie „Struny srdca Iriny Nevickej“. Zo Zakarpatskej oblasti sa na prehliadke zúčastnili recitátori Užhorodského kolégia kultúry a umenia a Domu kultúry v Užhorode.
	Zakarpatská oblasť v druhom polroku roku 2007 prijala na svojich podujatiach: tanečný kolektív zo Sniny zo SR, ktorý vystúpil na festivale „Na Synevyr trembity zvolávajú“, ktorý sa koná pri jazere Synevyr Mižhirského okresu; folklórny kolektív zo Starej Ľubovne zo SR, ktorý sa zúčastnil na festivale „Huculská bryndza“, ktorý sa konal v Rachove.
	V mesiacoch november – december 2007 sa vo výstavnej sieni Zakarpatského oblastného múzea ľudovej architektúry a spôsobu života v Užhorode uskutočnila Medzinárodná fotografická výstava, na ktorej sa zúčastnili umelci zo Slovenskej republiky.

     19. Podporovať výmenu umeleckých kolektívov, výstav z tvorby profesionálnych umelcov, ľudových umelcov a spoločnú účasť na slávnostiach, festivaloch a iných kultúrnych podujatiach.

Bola nadviazaná spolupráca medzi oblastnou organizáciou Národného spolku umelcov Ukrajiny a umelcami Slovenskej republiky. V priebehu roka 2007 sa pravidelne organizovali výmenné výstavy z tvorby zakarpatských umelcov v Košiciach, Humennom a Svidníku. 
	S cieľom podporiť a umocniť dobré susedské vzťahy medzi Slovenskou republikou a odborom kultúry Zakarpatskej oblastnej štátnej administratívy v priebehu druhého polroku 2007 sa v mesiacoch január – apríl 2008 amatérske a profesionálne umelecké kolektívy zo Zakarpatskej oblasti pravidelne zúčastňovali na umeleckých podujatiach v SR. 
Odbor kultúry Zakarpatskej oblastnej štátnej administratívy spoločne s oblastnými umeleckými inštitúciami, oddeleniami kultúry okresnej štátnej administratívy a mestskými výkonnými výbormi zorganizovali účasť kolektívov na podujatiach v SR: amatérskeho ľudového estrádneho vokálneho súboru Kamélia Seredňanskej detskej školy umenia Užhorodského okresu na folklórnom festivale v Stakčíne (júl, SR); detského súboru ľudových tancov Pramienky Karpát na folklórnom festivale v Pichniach (júl, SR); estrádneho vokálneho súboru Kamélia na folklórnych slávnostiach v Ruskej Porube a v Novej Sedlici (august, SR); národného umelca Ukrajiny Petra Matija a súboru Harmonija Zakarpatskej oblastnej filharmónie na folklórnych slávnostiach v Ubli, národného folklórneho súboru ľudovej piesne Rozmarín Zakarpatského oblastného centra ľudovej tvorivosti na folklórnom festivale v Klenovej, vokálnej skupiny zaslúžilého Zakarpatského národného zboru oblastnej filharmónie na slávnostiach v Podhorodi (august, SR); speváckej skupiny zaslúžilého Zakarpatského národného zboru na oslavách výročia Dňa nezávislosti Ukrajiny v Prešove (august, SR); účastníkov ľudovej umeleckej tvorivosti Rachivského a Velykoberezňanského okresného Domu kultúry na Dňoch ukrajinskej hudby v Snine (SR).
	Svoje diela prezentovali na výstave v Múzeu ukrajinskej kultúry vo Svidníku majstri ľudového umenia Rachivského a Ťačivského okresu Zakarpatskej oblasti (september, SR). V októbri 2007 sa konala výstava prác umeleckého fotografa Volodymyra Ňorbyho v Košiciach (SR).
 	Sólista Zakarpatskej oblastnej filharmónie, zaslúžilý umelec Ukrajiny Oleksandr Sadvarij a pedagóg Seredňanskej detskej školy umení Oksana Lenart sa zúčastnili na festivale národnostných menšín v Snine (október, SR) a v decembri spevácka skupina cirkevného spoločenstva z Čornej Tysy Rachivského okresu sa zúčastnila na novoročno-vianočných slávnostiach v Prešove (SR).

     20. Podporovať rozšírenie spolupráce v oblasti masmédií.
Spojená redakcia vysielania v slovenskom jazyku Zakarpatskej oblastnej štátnej televíznej a rozhlasovej spoločnosti pripravuje relácie o živote a činnosti príslušníkov slovenskej národnostnej menšiny na Ukrajine v éteri televízneho kanálu Tisa. Od 1. apríla 2008 s 20-minutovým vysielacím časom, 1x týždenne. Vedenie Oblastnej štátnej televíznej a  rozhlasovej spoločnosti očakáva rozšírenie spolupráce s predstaviteľmi Zväzu Rusínov-Ukrajincov Slovenskej republiky, s ukrajinskou redakciou Slovenského rozhlasu v Košiciach, s redakciou programov pre národnostné menšiny Slovenskej televízie štúdio Košice pri výmene programov, ako aj pri spoločnej príprave televíznych a rozhlasových projektov.  
Ukrajinská strana bude aj naďalej podporovať rozširovanie spolupráce v oblasti masmédií a očakáva analogickú podporu zo slovenskej strany. S týmto cieľom 12. apríla 2007 bola podpísaná dohoda medzi Oblastnou štátnou televíznou a rozhlasovou spoločnosťou a Slovenským rozhlasom. V rámci tejto dohody sa medzi stranami periodicky uskutočňuje výmena rozhlasových programov a hudobných materiálov. Dňa 25. októbra 2007 bola podpísaná dohoda medzi Oblastnou štátnou televíznou a rozhlasovou spoločnosťou  a Zemplínskou televíziou (Michalovce, SR). Na základe tejto dohody medzi Spojenou redakciou programov v slovenskom jazyku Oblastnej štátnej televíznej a rozhlasovej spoločnosti a Redakciou novín Zemplínskej televízie sa každý týždeň realizuje výmena reportáží o aktuálnych udalostiach na Zakarpatsku a na východnom Slovensku. 
Pripravuje sa podpísanie Dohody medzi Oblastnou štátnou televíznou a  rozhlasovou spoločnosťou a Slovenskou televíziou v Bratislave. V súčasnosti návrh dohody posudzuje ukrajinská a slovenská strana. 
Zakarpatská oblastná televízna a rozhlasová spoločnosť periodicky pripravuje DVD a CD z televíznymi a rozhlasovými programami pre ukrajinské a rusínske redakcie Slovenského rozhlasu a Slovenskej televízie.
Každoročne sa pracovníci národnostných redakcií Slovenského rozhlasu a Slovenskej televízie zúčastňujú Medzinárodného festivalu televíznych a rozhlasových programov „Môj rodný kraj“. Zároveň sa redaktori Spojenej redakcie programov v slovenskom jazyku Oblastnej štátnej televíznej a rozhlasovej spoločnosti  zúčastňujú na festivaloch, ktoré organizuje Slovenský rozhlas.

     21. Podporovať stáže pracovníkov Spojenej redakcie vysielania v slovenskom jazyku Zakarpatskej oblastnej štátnej televíznej a rozhlasovej spoločnosti v Slovenskom rozhlase a v STV v Slovenskej republike.

Posledné pracovné pobyty zamestnancov Spojenej redakcie programov v slovenskom jazyku Zakarpatskej oblastnej štátnej televíznej a rozhlasovej spoločnosti  v Slovenskom rozhlase a STV v Slovenskej republike sa uskutočnili v rokoch 2001 – 2002. Obnovenie stáží so Slovenským rozhlasom je schválené dohodou z 12. 04. 2007, so Slovenskou televíziu je dohoda v prípravnom procese.

     22. Realizovať opatrenia zamerané na zabezpečenie optimálnej činnosti ukrajinskej redakcie Národnostno-etnického vysielania Slovenského rozhlasu pre Ukrajincov Slovenska. Spolu s ukrajinskými občianskymi organizáciami SR vypracovať analýzu rozhlasových programov spomínanej redakcie, či zodpovedajú národnostno-kultúrnym a duchovno-osvetovým potrebám Ukrajincov Slovenska, a taktiež analýzu technickej kvality rozhlasového signálu. 

Otázka bola opakovane prerokovaná veľvyslankyňou Ukrajiny v SR, s podpredsedom vlády SR D. Čaplovičom, s generálnou riaditeľkou Slovenského rozhlasu M. Zemkovou. Bola vypracovaná analýza rozhlasových programov Slovenského rozhlasu, či zodpovedajú národnostno-kultúrnym a duchovno-osvetovým potrebám Ukrajincov Slovenska, a taktiež analýza technickej kvality rozhlasového signálu so zapojením týždenníka Zväzu Rusínov–Ukrajincov  „Nove žytťa“.  
Bol dosiahnutý zásadný dohovor so slovenskou stranou о otvorení  vysunutého pracoviska ukrajinského rozhlasu v Prešove v budove Centra kultúry Ukrajincov; Dňa 22. 02. 2008 Ústredná rada Zväzu Rusínov –Ukrajincov SR poslala list generálnej riaditeľke Slovenského rozhlasu M. Zemkovej a Rade Slovenského rozhlasu, v ktorom je vyjadrená nespokojnosť s realizáciou dohôd o vysielaní pre Rusínov-Ukrajincov.

     23. Spolupracovať s vedením Prešovského samosprávneho kraja Slovenskej republiky na otázkach spojených s činnosťou Divadla A. Duchnoviča v Prešove vo veci zabezpečenia národnostno-kultúrnych potrieb Ukrajincov Slovenska a možnosti zaradenia diel v ukrajinskom jazyku do repertoáru divadla. 

Otázka bola nastolená na rokovaní počas stretnutia prezidenta Ukrajiny V. A. Juščenka s prezidentom SR I. Gašparovičom (Užhorod 14. 01. 2008). Opakovane bola prerokúvaná veľvyslankyňou Ukrajiny v SR s podpredsedom vlády SR D. Čaplovičom, s predsedom Prešovského samosprávneho kraja P. Chudíkom, s poslancami mestskej rady atď. Dňa 22. 02. 2008  Ústredná rada Zväzu Rusínov–Ukrajincov SR poslala list v tejto záležitosti predsedovi Prešovského samosprávneho kraja P. Chudíkovi. 
Očakáva sa reakcia vedenia divadla na požiadavku zabezpečiť národnostno-kultúrne potreby Ukrajincov Slovenska a možnosti zaradiť diela v ukrajinskom jazyku do repertoára divadla. 

     24. Vytvárať podmienky pre vydanie veľkého akademického ukrajinsko-slovenského a slovensko-ukrajinského  slovníka.

Veľvyslanectvo Ukrajiny v SR poslalo list Štátnemu výboru Ukrajiny pre televíziu a rozhlas s informáciou o pripravenosti prerokovať so slovenskou stranou otázku vydania veľkého akademického ukrajinsko-slovenského a slovensko-ukrajinského  slovníka s prosbou o informáciu o stave rozpracovania uvedenej otázky ukrajinskou stranou. 
Ukrajinská strana začala spracovávať návrhy k danej otázke.
Vedeckí pracovníci Užhorodskej národnej univerzity vypracovali a pripravili na vydanie univerzitné učebnice:  
•	Slovenský jazyk pre Ukrajincov, autori – prof. S. M. Pachomovová a doc. J. Džoganik (vydanie je plánované zrealizovať s finančnou podporou slovenskej strany v prípade kladného rozhodnutia z cieľového grantu, predloženého oblastnou kultúrno-osvetovou organizáciou Matica slovenská na Zakarpatsku);
•	Dejiny Slovenska, autor doc. J. V. Jusyp-Jakymovyč, v ukrajinskom jazyku pre študentov-slovakistov (pripravená do tlače, ale absentujú finančné prostriedky).
Katedra slovenskej filológie Užhorodskej národnej univerzity v spolupráci s Jazykovo-informačným fondom Národnej akadémie vied Ukrajiny spracováva počítačovú verziu slovensko-ukrajinského slovníka s 50 tisíc slovami.

     25. Napomáhať pri poskytovaní pomoci tlačeným médiám, ktoré sú vydávané v slovenskom jazyku na Ukrajine. 

Pre uspokojovanie informačných potrieb slovenskej menšiny od roku 1999 v Zakarpatskej oblasti vychádzajú noviny „Podkarpatský Slovák“, ktoré začali vychádzať z iniciatívy oblastnej kultúrno-osvetovej organizácie Matica slovenská na Zakarpatsku a časopis „Dôvera“ Zakarpatského oblastného kultúrno-osvetového spolku žien Dôvera. Obidvom periodikám bola v priebehu rokov 2004 – 2007 poskytnutá materiálna pomoc vo výške 10 tisíc UAH/hryvien a 29 tisíc UAH/hryvien. V roku 2008 na vydávanie novín „Podkarpatský Slovák“ Štátny výbor Ukrajiny pre národnosti a cirkvi vyčlenil 10 tisíc UAH/hryvien. 
	Oblastné printové médiá poskytujú informácie o udalostiach sociálno-politického, kultúrno-umeleckého, vedeckého a pracovného života slovenskej národnostnej menšiny. Pod titulkom „Ukrajine a Slovensku nechýbajú témy pre dialóg“ v týždenníku Novyny Zakarpatťa (č. 117-118 z 13.10.2007) uverejnili rozhovor s riaditeľkou regionálnej pobočky Národného inštitútu strategických výskumov v Užhorode Svitlanou Mitrjajevovou o najdôležitejších otázkach slovensko-ukrajinských vzťahov; na tlačovej konferencii predseda oblastnej štátnej administratívy Oleh Havaši poskytol komentár k oficiálnej návšteve prezidenta Ukrajiny Viktora Juščenka v Slovenskej republike („Riešiac svoje problémy susedné krajiny nezabúdajú na Zakarpatsko“ (Novyny Zakarpatťa, č. 120-121 z 20. 10. 2007), „Ešte v októbri podpísať dohody o malom pohraničnom styku naliehal prezident Ukrajiny počas návštevy Slovenska“ (Starý zámok Palanok, č. 40 z 18.10.2007). 
  O návšteve delegácie Prešovského samosprávneho kraja v Zakarpatsku vedenú predsedom Petrom Chudíkom informovali materiály „Ako sa priateliť s Prešovským krajom – schválili“ (Starý zámok Palanok, č. 45 z 22. 11. 2007), „Zakarpatsko a Prešovsko“ budú spolupracovať (Strieborná zem Fest, č. 45 z 22. 11. 2007). Informáciu o zasadnutí slovensko-ukrajinskej medzivládnej komisie pre cezhraničnú spoluprácu („V Užhorode pracovala ukrajinsko-slovenská komisia pre cezhraničnú spoluprácu“) uverejnili noviny „Novyny Zakarpatťa“ (č. 144 – 145  z 15. 12. 2007).
Noviny „Užhorod“ (č. 6 z 09. 02. 2008), „Strieborná zem – Fest“ (č. 5 z 07. 02. 2008) priniesli informáciu „Zakarpatskí Slováci oslávili VІІ. fašiangový ples“ slovenského spoločenstva Zakarpatska, ktorý sa konal v Užhorode pod záštitou Matice slovenskej. V ďalšej informácii „Študenti-slovakisti vydali najnovšiu zbierku prekladov“ (Užhorod, č. 7 z 16.02.2008) ide o vydanie zbierky prekladov študentov-slovakistov Užhorodskej národnej univerzity „Medzi Karpatmi a Tatrami“.
 	V správe „Umelecké vzťahy silnejú“ (č. 12 z 15.03.2008) noviny informovali o výstave maľby užhorodských umelcov Jožefa Ruščaka a Josypa Babyncja, ktorá sa konala v galérii mesta Stará Ľubovňa na Slovensku.